Document ID: 31984R3014

*****
ΚΑΝΟΝΙΣΜΟΣ (ΕΟΚ) αριθ. 3014/84 ΤΟΥ ΣΥΜΒΟΥΛΙΟΥ
της 23ης Οκτωβρίου 1984
περί καθορισμού της αντιπροσωπευτικής τιμής αγοράς και της τιμής κατωφλίου του ελαιολάδου για την περίοδο εμπορίας 1984/85 καθώς και των ποσοστών του ποσού της ενισχύσεως στην κατανάλωση, που πρέπει να καθορισθούν σύμφωνα με το άρθρο 11 παράγραφοι 5 και 6 του κανονισμού αριθ. 136/66/ΕΟΚ
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2260/84 (2), και ιδίως το άρθρο 4 παράγραφος 4 δεύτερο εδάφιο και το άρθρο 11 παράγραφος 6,
την πρόταση της Επιτροπής,
Εκτιμώντας
ότι η αντιπροσωπευτική τιμή αγοράς πρέπει να καθορίζεται σύμφωνα με τα κριτήρια που προβλέπονται στα άρθρα 7 και 10 του κανονισμού αριθ. 136/66/ΕΟΚ·
ότι η τιμή κατωφλίου πρέπει να καθορίζεται κατά τέτοιο τρόπο ώστε η τιμή πωλήσεως του εισαγόμενου προϊόντος στο σημείο διελεύσεως των συνόρων, όπως τούτο καθορίζεται κατ' εφαρμογή του άρθρου 9 του κανονισμού αριθ. 136/66/ΕΟΚ, να είναι στο επίπεδο της αντιπροσωπευτικής τιμής αγοράς, λαμβανομένης υπόψη της επιπτώσεως των μέτρων που αναφέρονται στο άρθρο 11 παράγραφος 6 του εν λόγω κανονισμού·
ότι η εφαρμογή των κριτηρίων αυτών οδηγεί στον καθορισμό της αντιπροσωπευτικής τιμής αγοράς και της τιμής κατωφλίου στα επίπεδα που αναφέρονται στο άρθρο 1 του παρόντος κανονισμού·
ότι, σύμφωνα με το άρθρο 11 παράγραφοι 5 και 6 του κανονισμού αριθ. 136/66/ΕΟΚ, ένα ορισμένο ποσοστό του ποσού ενισχύσεως στην κατανάλωση πρέπει να προορίζεται, σε κάθε ελαιοκομική περίοδο, αφενός μεν για τη χρηματοδότηση των αναγνωρισμένων επαγελματικών οργανώσεων που αναφέρονται στην παράγραφο 3 του εν λόγω άρθρου, αφετέρου δε για τη χρηματοδότηση δραστηριοτήτων που έχουν ως σκοπό την προώθηση της καταναλώσεως ελαιολάδου εντός της Κοινότητας· ότι πρέπει να ορισθούν τα ποσοστά αυτά για την περίοδο εμπορίας 1984/85,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1984/85, η αντιπροσωπευτική τιμή αγοράς και η τιμή κατωφλίου του ελαιολάδου καθορίζονται ως εξής:
- αντιπροσωπευτική τιμή αγοράς: 196,87 ECU ανά 100 χιλιόγραμμα,
- τιμή κατωφλίου: 195,74 ECU ανά 100 χιλιόγραμμα.
Άρθρο 2
1. Για την περίοδο εμπορίας 1984/85, το ποσοστό ενισχύσεως στην κατανάλωση που αναφέρεται στο άρθρο 11 παράγραφος 5 του κανονισμού 136/66/ΕΟΚ καθορίζεται σε 2,2.
2. Για την περίοδο εμπορίας 1984/85, το ποσοστό ενισχύσεως στην κατανάλωση που διατίθεται στις δραστηριότητες που αναφέρονται στο άρθρο 11 παράγραφος 6 του κανονισμού αριθ. 136/66/ΕΟΚ καθορίζεται σε 4.
Άρθρο 3
Ο παρών κανονισμός αρχίζει να ισχύει την 1η Νοεμβρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 23 Οκτωβρίου 1984.

Labels: 2
17